Հանրապետության պատասխանատու պաշտոնյաները բազմիցս են նմանատիպ հայտարարություններ արել հատկապես գործարար միջավայրի ներկայացուցիչների հետ հանդիպումների ժամանակ: Արդեն նաեւ բազմաթիվ հաջողված դեպքեր կան, որոնք հերթական անգամ ապացուցում են այդ պնդման ճշմարտացիությունը: Հաջողված օրինակների թիվը մոտ ապագայում կավելանա: Հերթական ծրագրի հասցեն Մարտունու շրջանի Ճարտար քաղաքն է: Մոսկվայում` գործարար, Ճարտարում՝ պատվավոր քաղաքացի եւ բարերար Աշոտ Ջիվանյանին շատերն են ճանաչում՝ իր բարեգործական նախաձեռնությունների շնորհիվ: Հերթական նախաձեռնության նպատակն էլի հայրենի եզերքի զարգացմանը նպաստելն է: Այս անգամ, սակայն, ոչ թե միանվագ բարեգործական, այլ երկար տարիների համար նախատեսված գործարար ծրագրով, որը կյանքի կկոչվի բավական մեծ ներդրումների շնորհիվ: Ծրագիրն արդեն մեկնարկել է: Ճարտարում խոզաբուծական խոշոր համալիր է գործելու: Կիրառվելիք տեխնոլոգիաներով եւ չափերով՝ այս համալիրն Արցախում կլինի աննախադեպ: